CELEX: 32016R0235
Language: sl
Date: 2016-02-18 00:00:00
Title: Uredba Komisije (EU) 2016/235 z dne 18. februarja 2016 o spremembi Priloge II k Uredbi (ES) št. 110/2008 Evropskega parlamenta in Sveta o opredelitvi, opisu, predstavitvi, označevanju in zaščiti geografskih označb žganih pijač

19.2.2016   
            
            
               SL
            
            
               Uradni list Evropske unije
            
            
               L 44/7
            
         UREDBA KOMISIJE (EU) 2016/235
   z dne 18. februarja 2016
   o spremembi Priloge II k Uredbi (ES) št. 110/2008 Evropskega parlamenta in Sveta o opredelitvi, opisu, predstavitvi, označevanju in zaščiti geografskih označb žganih pijač
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 110/2008 Evropskega parlamenta in Sveta z dne 15. januarja 2008 o opredelitvi, opisu, predstavitvi, označevanju in zaščiti geografskih označb žganih pijač (1) ter zlasti člena 26 Uredbe,
   ob upoštevanju naslednjega:
   
               (1)
            
            
               Priloga II k Uredbi (ES) št. 110/2008 določa, da so žgane pijače kategorije „32. Liker“ proizvedene z aromatiziranjem etanola kmetijskega porekla ali destilata kmetijskega porekla ali ene ali več žganih pijač ali mešanice le-teh, sladkane in vsebujejo dodane proizvode kmetijskega porekla ali živila, kakršni so smetana, mleko ali drugi mlečni izdelki, sadje, vino ali aromatizirano vino. Vendar temeljne organoleptične lastnosti, značilne za to kategorijo žganih pijač, ne zahtevajo hkrati aromatiziranja in dodanih proizvodov kmetijskega porekla ali živil. Uporaba enega ali drugega zadostuje za pridobitev proizvoda z značilnostmi, ki jih potrošniki običajno pričakujejo pri likerju. Zato bi moralo biti dovoljeno, da se pod kategorijo „32. Liker“ tržijo žgane pijače, ki so proizvedene z aromatiziranjem etanola ali destilata kmetijskega porekla ali ene ali več žganih pijač ali mešanice le-teh ali z dodatkom proizvodov kmetijskega porekla ali živil.
            
         
               (2)
            
            
               Prilogo II k Uredbi (ES) št. 110/2008 bi bilo zato treba ustrezno spremeniti.
            
         
               (3)
            
            
               Ukrepi iz te uredbe so v skladu z mnenjem Odbora za žgane pijače –
            
         SPREJELA NASLEDNJO UREDBO:
   Člen 1
   Priloga II k Uredbi (ES) št. 110/2008 se spremeni v skladu s Prilogo k tej uredbi.
   Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 18. februarja 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 39, 13.2.2008, str. 16.
   
      PRILOGA
      V točki (a) kategorije 32 Priloge II k Uredbi (ES) št. 110/2008 se točka (ii) nadomesti z naslednjim:
      
         
                     „(ii)
                  
                  
                     proizvedena z uporabo etanola kmetijskega porekla ali destilata kmetijskega porekla ali ene ali več žganih pijač ali mešanice le-teh, sladkana in z dodatkom ene ali več arom, proizvodov kmetijskega porekla ali živil.“